Uroš Lipušček

*Annus horribilis* 2024. Silvestrska pomisel

Smrt Jimmyja Carterja, 39. predsednika ZDA, je na simboličen način označila konec enega izmed najbolj krutih let po koncu druge svetovne vojne. Carter namreč velja za enega izmed najbolj uglednih borcev za osnovne človekove pravice, kljub temu da je v svojem mandatu storil nekaj hudih zgodovinskih napak, ki obremenjujejo mednarodne odnose še danes. Leto 2024 bo prišlo v zgodovino zaradi najbolj okrutnega genocida, ki ga izraelska vojska, z ameriško in zahodno pomočjo, izvaja v Gazi in na zasedenih arabskih ozemljih, ter absolutno nepotrebne vojne v Ukrajini, v kateri se za tuje interese množično pobijata dva sorodna slovanska naroda.

 Obdobje ne vojne ne pravega miru na globalnem prizorišču se bo očitno nadaljevalo tudi v letu 2025. Ta trend naznanja tudi novoizvoljeni ameriški predsednik Trump, ki je v zadnjih dneh napovedal vrsto šokantnih ukrepov, ki bodo, če bodo uresničeni, dokončno uničili globalni politični, pogojno rečeno liberalni svetovni ustroj. Trump, bi namreč Kanado preprosto spremenil v 51. ameriško državo, z vojsko zasedel panamski prekop, če bi bilo potrebno, bi vojaško posredoval tudi v Mehiki in od Danske države EU kupil, če ne bo šlo drugače, pa preprosto priključil k ZDA največji svetovni otok Grenlandijo. V ozadju vseh teh potez in napovedi je Kitajska oziroma težnja ZDA, da bi obdržale svetovno hegemonijo , ki jo lahko na miren način ogrozi samo Kitajska.

 ZDA se bodo pod njegovim vodstvom očitno obnašale tako, kot nekdanje evropske kolonialne sile, ki so s silo širile svoje imperije. V bistvu so tako nastale tudi ZDA, z osvajanjem domnevno nikogaršnjega ozemlja. Tako kot danes skrajni izraelski cionistični politiki ne priznavajo Palestincev, tako tudi nekdanji angleški kolonisti niso priznavali staroselskih Indijancev, zato so jih preprosto iztrebili.

Trump napoveduje, da bo v milejši obliki nadaljeval politiko kolonialnega osvajanja. Takšna politika je značilna za imperije, ki se soočajo z upadanjem in hočejo na vso silo zadržati svojo hegemonijo. ZDA na primer skupaj z zahodom oziroma skupino najbolj razvitih svetovih držav, združenih v skupini G7, izgublja boj za gospodarsko prevlado z državami svetovnega juga, ki so združene v skupini BRICS. Zahod ustvarja po zadnjih podatkih le še dobrih 31 % svetovnega bruto proizvoda, države BRICS pa 40 odstotkov. ZDA bodo pod Trumpom, če bo uresničil svoje napovedi, z nekdanjimi kolonialnimi metodami poskušale obdržati svetovno prevlado.

Očitno ameriških in zahodnih politikov nasploh, ki prisegajo na globalni red, ki temelji na pravilih, ki jih postavljajo v Washingtonu, ne zanimajo več nekateri temeljni postulati, na katerih je bil zgrajen svetovni politični sistem, ki je zagotavljal vsaj minimalno spoštovanje pravice narodov do samoodločbe, ozemeljsko nedotakljivost in suvereno enakost vseh držav. Vračamo se v čase, ko so ameriške topovnjače v 19. stoletju v okviru tako imenovane Dragove doktrine bombardirale pristanišča tistih latinskoameriških držav, ki niso bile sposobne odplačevati dolgov, v fevdalizmu pa so zemljiški gospodje prodajali svoja zemljišča skupaj s podložniki. Tudi ta praksa se utegne ponoviti, če bi Danska pristala na izsiljeno prodajo Grenlandije. ZDA so se v preteklosti širile tudi z nakupi ozemelj; ZDA so na primer 1872 leta od Rusije kupile Aljasko, od Francije so leta 1803 kupile Luizijano, od Danske so 1917 leta kupile Deviške otoke itd.

Trump, ki bo v svojo administracijo predvidoma uvrstil nekatere najhujše jastrebe , ki so vsi po vrsti mega cionisti, je torej še pred nastopom mandata povzročil pravi vihar. Edina pozitivna točka je zaenkrat napoved, da bo končal vojno v Ukrajini, vendar tudi to še zdaleč ni gotovo. V Moskvi namreč pod nobenim pogojem ne bodo pristali, da bi bila Ukrajina, pa čeprav šele čez 20 let, vključena v Nato, tako kot naj bi predvideval Trumpov mirovni načrt. Vojna se bo zato lahko nadaljevala do bridkega konca, oziroma zloma ukrajinske vojske. Evropske države kljub zaklinjanju njihovih voditeljev, ki so večinoma na vse bolj trhlih nogah, da bodo vztrajali pri podpori Ukrajini, dokler bo to potrebno, same niso sposobne obdržati Zelenskega nad vodo. Obstaja nevarnost, da bo med Rusijo in Evropo tudi po koncu vojne nastal nov »berlinski« zid.

 Evropske države so vse bolj na obrobju mednarodnih odnosov in brez izgleda, da bi ohranile svoj nekdanji status. Zato bi bila potrebna strateška avtonomija, ki jo sedanja generacija vodilnih evropskih in naših politikov, ki klečeplazijo pred ZDA, ni sposobna oblikovati. Trumpova doktrina America first, oziroma najprej Amerika, prerašča v doktrino America only, oziroma samo Amerika. Trump očitno ne bo pomišljal škodovati interesom tudi najbolj zvestih zavezniških držav, če bi to povečalo ameriško moč. Kljub temu doslej vodilni evropski politiki razen redkih izjem niso bili sposobni voditi bolj samostojne globalne politike, na primer obsoditi, kaj šele preprečiti genocida, ki ga Izrael ob pomoči ZDA izvaja nad Palestinci. Pred našimi očmi nastaja zato tako imenovani veliki Izrael, skrajna rasistična tvorba, ki utegne zakuhati celo svetovno vojno. Skrajni cionizem je postal uradna ideologija zahodnega imperializma na čelu z ZDA in s podporo evropskih držav, posebej velikih, ki se očitno še niso povsem odpovedale kolonialni dediščini.

Leto 2025 po vsem povedanem zato verjetno ne bo *annus mirabilis*, oziroma odlično leto. A pustimo se pozitivno presenetiti! Srečno Novo leto torej!